Rokas Grajauskas

Rokas Grajauskas (g. 1988 m. rugpjūčio 5 d. Klaipėdoje) – Lietuvos sporto komentatorius, reperis, radijo laidų ir krepšinio tinklalaidžių vedėjas, mokytojas. Dar žinomas scenine pravarde Jama.https://www.lrytas.lt/sportas/krepsinis/2015/02/02/news/komentatoriumi-tapes-reperis-jama-rimuoja-net-zaideju-pavardes-4130862

 Biografija 
Mokėsi Maciuičių pradinėje, Gargždų „Vaivorykštės“ gimnazijoje, Klaipėdos „Sendvario“ vidurinėje mokykloje, Klaipėdos „Ąžuolyno“ gimnazijoje. Studijavo teatro edukologiją Vilniaus pedagoginiame universitete, ten pat baigė šokio pedagogikos magistro studijas. 2010–2013 m. – Vilniaus Simono Daukanto gimnazijos teatro dalyko mokytojas, teatro studijos „Tibididėudėu“ vadovas.

Nuo 2009 m. – akustinės repo improvizacijos dueto „Jama&W”, vėliau – to paties pavadinimo muzikos grupės narys. 2015 m. su grupe atsiėmė M.A.M.A. apdovanojimą „metų hiphopo atlikėjo“ nominacijoje. Tris kartus Lietuvos improvizacinio repo čempionatų laimėtojas (2014, 2019, 2021 m.), nacionalinio lygmens turnyruose nepralaimėjęs nė vienos dvikovos.

2013 m. pradėjo sporto komentatoriaus karjerą. 2014–2019 m. NBA lygos rungtynių komentatorius Lietuvoje, 2016–2019 m. delfi.lt turinio kūrėjas, pirmojo lietuviško NBA tinklaraščio „Iš Viršaus“ autorius. Nuo 2016 m. komentuoja LKL rungtynes, nuo 2020 m. – Panevėžio „Lietkabelio“ Europos taurės turnyro rungtynes.

Futbolo rungtynes komentuoti pradėjo 2013 m., pradžioje komentavo Nyderlandų „Eredivisie“ ir Portugalijos „Primeira“ lygų rungtynes., taip pat komentavo 2021 m. Europos ir 2022 m. pasaulio futbolo čempionatus. Nuo 2024 m. nacionalinio transliuotojo eteryje komentuoja oficialias Lietuvos nacionalinės vyrų futbolo rinktinės rungtynes.

2019 m. VU KF radijo stoties „Start FM“ eteryje vedė radijo laidą „Sutema“, nuo 2022 m. – LRT Opus radijo stoties hiphopo muzikai skirtos laidos „Rapsodija“ vedėjas ir bendraautorius. NBA lygos turiniui skirtos lietuviškos tinklalaidės „ENBAS“ vedėjas ir bendraautorius (nuo 2019 m.).

2025 m. pradėjo dėstyti pasirenkamąjį Sporto žurnalistikos dalyką VU Komunikacijos fakulteto žurnalistikos studentams.

 Šaltiniai 

Kategorija:Lietuvos sporto žurnalistai
Kategorija:Lietuvos sporto komentatoriai
Kategorija:Repo atlikėjai